ประกาศกรมการประกันภัยเรื่อง หลักเกณฑ์การให้ความเห็นชอบนิติบุคคลที่ประกอบธุรกิจประเมินราคาอสังหาริมทรัพย์----------------------------------ตามประกาศกระทรวงพาณิชย์ เรื่อง การลงทุนประกอบธุรกิจอื่นของบริษัทประกันชีวิต ลงวันที่ 9 พฤศจิกายน 2536 และตามประกาศกระทรวงพาณิชย์ เรื่อง การลงทุนประกอบธุรกิจอื่นของบริษัทประกันวินาศภัย ลงวันที่ 9 พฤศจิกายน 2536 ได้กําหนดให้บริษัทจะให้กู้ยืมโดยมีอสังหาริมทรัพย์จํานองเป็นประกันการกู้ยืม ราคาอสังหาริมทรัพย์นั้นให้ถือเอาราคาประเมินของพนักงานเจ้าหน้าที่ตามประมวลกฎหมายที่ดิน หรือราคาประเมินของนิติบุคคลที่ประกอบธุรกิจประเมินราคาตามรายชื่อที่นายทะเบียนประกาศกําหนด นั้นกรมการประกันภัย จึงกําหนดหลักเกณฑ์การให้ความเห็นชอบนิติบุคคลที่ประกอบธุรกิจประเมินราคาอสังหาริมทรัพย์ ไว้ดังต่อไปนี้ข้อ ๑ ในประกาศนี้"อสังหาริมทรัพย์" หมายถึง ที่ดิน อาคาร หรือสิ่งปลูกสร้าง"ผู้ประเมินราคาอสังหาริมทรัพย์" หมายถึง นิติบุคคลที่ประกอบธุรกิจประเมินราคาอสังหาริมทรัพย์ ที่มีวัตถุประสงค์ในการประเมินราคาอสังหาริมทรัพย์เป็นทางการค้าปกติ"ผู้ประเมินราคาหลัก" หมายถึง บุคคลที่ลงลายมือชื่อในรายงานการประเมินราคาอสังหาริมทรัพย์ ซึ่งต้องเป็นสมาชิกสามัญของสมาคม"สมาคม" หมายถึง สมาคมผู้ประเมินค่าทรัพย์สินแห่งประเทศไทย"ลูกค้า" หมายถึง ผู้ว่าจ้างให้ประเมินราคาอสังหาริมทรัพย์เพื่อการจํานองเป็นประกันการกู้ยืมเงินจากบริษัทประกันภัย"บริษัทประกันภัย" หมายถึง บริษัทที่ได้รับใบอนุญาตให้ประกอบธุรกิจประกันชีวิต ตามพระราชบัญญัติประกันชีวิต พ.ศ. 2535 หรือธุรกิจประกันวินาศภัย ตามพระราชบัญญัติประกันวินาศภัย พ.ศ. 2535 ที่ประสงค์จะให้กู้ยืมเงินโดยมีอสังหาริมทรัพย์จํานองเป็นประกัน"ผู้บริหาร" หมายถึง กรรมการ ผู้จัดการ พนักงานระดับผู้จัดการฝ่ายขึ้นไปรวมทั้งบุคคลที่มีตําแหน่งซึ่งมีอํานาจหน้าที่เช่นเดียวกับบุคคลดังกล่าวด้วยข้อ ๒ ให้นิติบุคคลที่ประสงค์จะเป็นผู้ประเมินราคาอสังหาริมทรัพย์ ยื่นขอความเห็นชอบจากกรมการประกันภัย ตามแบบคําขอที่แนบท้ายประกาศนี้ข้อ ๓ นิติบุคคลที่ยื่นคําขอความเห็นชอบตามข้อ 2 เพื่อประกอบธุรกิจประเมินราคาอสังหาริมทรัพย์ตามที่นายทะเบียนประกาศกําหนด ต้องมีคุณสมบัติดังต่อไปนี้ (1) เป็นบริษัทจํากัด ตามประมวลกฎหมายแพ่งและพาณิชย์หรือบริษัทมหาชนจํากัด ตามกฎหมายว่าด้วยบริษัทมหาชนจํากัด (2) ต้องมีผู้ประเมินราคาหลักเป็นผู้ทําการแทนนิติบุคคลจํานวนไม่น้อยกว่า 2 คน และอย่างน้อยคนหนึ่งต้องดํารงตําแหน่งกรรมการผู้มีอํานาจลงนามผูกพันนิติบุคคลนั้นตลอดเวลาที่ได้รับความเห็นชอบให้เป็นนิติบุคคลที่ประกอบธุรกิจประเมินราคาอสังหาริมทรัพย์ (3) ไม่มีประวัติการขาดความรับผิดชอบ หรือขาดจรรยาบรรณในการประกอบอาชีพเยี่ยงผู้มีวิชาชีพจะพึงกระทําในการประเมินราคาอสังหาริมทรัพย์ (4) มีผู้บริหารและผู้ประเมินราคาหลักที่มีจริยธรรม มีความสามารถ หรือมีประสบการณ์ในธุรกิจที่จะดําเนินการ มีความซื่อสัตย์ มีความตั้งใจที่จะดําเนินธุรกิจอย่างต่อเนื่องและไม่มีลักษณะต้องห้ามดังต่อไปนี้ (ก) มีประวัติเคยถูกไล่ออก ปลดออก ให้ออก หรือต้องคดีเนื่องจากกระทําโดยทุจริต (ข) มีประวัติการทํางานอันส่อไปในทางไม่สุจริต (ค) มีประวัติการบริหารงาน หรือการกระทําอื่นใดอันเป็นเหตุให้เกิดการกระทําความผิดร้ายแรง อันแสดงถึงการขาดความรับผิดชอบ หรือความรอบคอบในการบริหารงานหรือมีประวัติการดําเนินงานอื่นที่ทําให้กรมการประกันภัยพิจารณาได้ว่า มีคุณสมบัติไม่เหมาะสมในการเป็นผู้บริหาร หรือผู้ลงลายมือชื่อในการรายงานการประเมินราคาอสังหาริมทรัพย์ (5) มีประสบการณ์ในการประเมินราคาอสังหาริมทรัพย์ไม่น้อยกว่า 2 ปีข้อ ๔ ในการพิจารณาคําขอความเห็นชอบ กรมการประกันภัยอาจแจ้งให้ผู้ขอความเห็นชอบมาชี้แจง หรือส่งเอกสารหลักฐานอื่นเพิ่มเติม ภายในระยะเวลาที่กําหนดในกรณีที่ผู้ขอความเห็นชอบไม่มาชี้แจง หรือไม่ส่งเอกสารหลักฐานภายในระยะเวลาที่กําหนด กรมการประกันภัยจะถือว่าผู้ขอความเห็นชอบไม่ประสงค์จะขอความเห็นชอบเป็นผู้ประเมินราคาอสังหาริมทรัพย์ข้อ ๕ การให้ความเห็นชอบนิติบุคคลที่ยื่นขอเป็นผู้ประกอบธุรกิจประเมินราคาอสังหาริมทรัพย์ที่นายทะเบียนประกาศกําหนดตามประกาศนี้ มีกําหนดระยะเวลาคราวละ 3 ปีนับแต่วันที่กรมการประกันภัยประกาศกําหนดรายชื่อนิติบุคคลที่ประกอบธุรกิจประเมินราคาอสังหาริมทรัพย์ ตามพระราชบัญญัติประกันชีวิต พ.ศ. 2535 หรือพระราชบัญญัติประกันวินาศภัย พ.ศ. 2535ข้อ ๖ ห้ามมิให้ผู้ประเมินราคาอสังหาริมทรัพย์รับประเมินราคาอสังหาริมทรัพย์ในกรณีดังต่อไปนี้ เว้นแต่กรมการประกันภัยจะกําหนดให้เป็นอย่างอื่น (1) ผู้ประเมินราคาอสังหาริมทรัพย์ บริษัทประกันภัย ลูกค้า รวมทั้งผู้ที่เกี่ยวข้องมีความสัมพันธ์การถือหุ้นซึ่งกันและกัน เกินร้อยละ 10 ของจํานวนหุ้นที่จําหน่ายได้แล้วทั้งหมด (2) ผู้บริหารของผู้ประเมินราคาอสังหาริมทรัพย์ หรือบุคคลที่ลงลายมือชื่อในรายงานประเมินราคาอสังหาริมทรัพย์ เป็นผู้บริหาร พนักงาน กรรมการ ของลูกค้าหรือบริษัทประกันภัย (3) ผู้บริหารของบริษัทประกันภัยหรือลูกค้า เป็นผู้บริหาร พนักงาน กรรมการของผู้ประเมินราคาอสังหาริมทรัพย์ข้อ ๗ หากปรากฏว่า ผู้ประเมินราคาอสังหาริมทรัพย์รายใดไม่สามารถดํารงคุณสมบัติให้เป็นไปตามหลักเกณฑ์ในข้อ 3 หรือปฏิบัติหน้าที่บกพร่องไม่เหมาะสมหรือไม่ครบถ้วนหรือฝ่าฝืนข้อกําหนดตามประกาศนี้ กรมการประกันภัยอาจดําเนินการดังต่อไปนี้ (1) สั่งให้มาชี้แจงหรือส่งเอกสาร หรือหลักฐานที่เกี่ยวข้อง (2) สั่งพักการให้ความเห็นชอบเป็นระยะเวลาที่กําหนดข้อ ๘ ประกาศอื่นใดที่เกี่ยวข้องกับเรื่องนี้ซึ่งได้ออกไว้ก่อนแล้วให้เป็นอันยกเลิกและให้ใช้ประกาศนี้แทนผู้มีอํานาจลงนาม - ประกาศ ณ วันที่ 27 พฤศจิกายน พ.ศ. 2539 พิพรรธน์ อินทรศัพท์อธิบดีกรมการประกันภัย